
Uz 09.09.2021. VSS prot. Nr. 32 14. § (VSS-767)

Vides aizsardzības un reģionālās attīstības ministrijai

Par Ministru kabineta rīkojuma projektu “Par valstij piekrītošā nekustamā īpašuma Rūpniecības ielā 20-8, Rīgā, nodošanu Rīgas valstspilsētas pašvaldības īpašumā” (VSS-846)

Tieslietu ministrija ir izskatījusi Vides aizsardzības un reģionālās attīstības ministrijas sagatavoto Ministru kabineta rīkojuma projektu “Par valstij piekrītošā nekustamā īpašuma Rūpniecības ielā 20-8, Rīgā, nodošanu Rīgas valstspilsētas pašvaldības īpašumā” (turpmāk – rīkojuma projekts) un tā sākotnējās ietekmes novērtējuma ziņojumu (anotāciju), un atbalsta rīkojuma projekta tālāku virzību, izsakot šādus iebildumus un priekšlikumus.
1. Anotācijā norādīts, ka rīkojuma projekta 3. punkts paredz pilnvarot Rīgas valstspilsētas pašvaldību parakstīt nostiprinājuma līgumu īpašuma tiesību nostiprināšanai uz valsts vārda, kā arī tai jānodrošina zemesgrāmatu nodalījumu II sadaļas 3.1. iedaļā ierakstītās atzīme dzēšana, ņemot vērā Civillikuma 416. panta septītajā daļā noteikto, kas paredz, ka, ierakstot zemesgrāmatā īpašuma tiesības valstij uz nekustamo īpašumu, kas atzīts par bezmantinieka mantu, vienlaikus tiek dzēstas uz šo īpašumu ierakstītās parādu saistības, apgrūtinājumi un aizlieguma atzīmes. Norādāms, ka Civillikuma 416. panta septītā daļa ir piemērojama tajos gadījumos, kad valsts īpašuma tiesības tiek nostiprinātas uz bezmantinieka mantu, savukārt konkrētajā gadījumā valsts īpašuma tiesības tiek nostiprinātas uz kriminālprocesa ietvaros konfiscētu mantu. Saskaņā ar Kriminālprocesa likuma 356. panta viens prim daļu, ja manta tiek atzīta par noziedzīgi iegūtu, tai uzliktais arests, apgrūtinājumi, aizliegumi un ķīlas tiesības, tai skaitā visi uz publiskajā reģistrā reģistrējamu mantu ierakstītie apgrūtinājumi un aizlieguma atzīmes, ir dzēšamas. Ņemot vērā minēto, pamats aresta dzēšanai konfiscētās mantas gadījumā, ir konkrētā Kriminālprocesa likuma norma, nevis Civillikuma 416. panta septītā daļa. Ņemot vērā minēto, lūdzam precizēt anotāciju.
Vienlaikus izsakām šādus priekšlikumus:
1. Lūdzam precizēt anotāciju, jo anotācijas I sadaļas 2. punktā ir norādīts, ka zemesgrāmatā ierakstīta atzīme zemesgrāmatas nodalījuma II daļas 2. iedaļā, bet faktiski atzīme ir nodalījuma II daļas 3.1. iedaļā.
2. Saskaņā ar Oficiālās publikāciju un tiesiskās informācijas likuma 7. panta trešo daļu Ministru kabineta sēdes protokollēmums stājas spēkā tā pieņemšanas brīdī. Ministru kabineta un Ministru prezidenta rīkojums, izņemot administratīvo aktu, stājas spēkā tā parakstīšanas brīdī. Ņemot vērā minēto, lūdzam precizēt anotācijas kopsavilkumā norādīto informāciju par Ministru kabineta rīkojuma spēkā stāšanos.
Noslēgumā vēršam uzmanību, ka ministrija ir izvērtējusi projekta izstrādes tiesisko pamatu. Vienlaikus vēršam uzmanību, ka ministrija nav vērtējusi īpašuma tiesību raksturojošajos un pamatojošajos dokumentos minēto faktisko apstākļu atbilstību tiesiskajai situācijai. Informējam, ka par tiesību akta projekta saturu un atbilstību normatīvajiem aktiem, kā arī izpildīšanas iespējamību ir atbildīgs tā virzītājs izskatīšanai Ministru kabinetā.


Valsts sekretāra vietnieka
tiesību politikas jautājumos p.i.                                                                	S.Armagana

juriste
67036819, arta.purina@tm.gov.lv

